**FARSKÉ OZNAMY – filiálky NEMČICE ⦁ Farnosti Topoľčany**

**1. adventná nedeľa**

(27.11.2022 – 4.12.2022)

▪ **Sv. omše počas nastávajúceho týždňa v Nemčiciach, ich časy a úmysly**:

*Streda*: 18.00 h. + František, Anastázia a Mária Hroššoví

*Piatok*: 18.00 h. + Hroššo Ľudevít, manželka Marta a rodičia z oboch strán

*Nedeľa*: 09.00 h. Za zdravie a Božie požehnanie pre jubilantky a ich rodinu

▪  **Liturgický kalendár týždňa:**

*Streda*:   Sv. Ondreja, apoštola

*Piatok*:   O najsvätejšom Srdci Ježišovom, votívna sv. omša (1. piatok)

*Sobota*:   Sv. Františka Xaverského, kňaza (1. sobota)

*Nedeľa*:   2. adventná nedeľa

▪ Dnešnou nedeľou sa začína Adventné obdobie a súčasne nový liturgický rok A. V týždni máme súčasne prvý štvrtok, piatok i sobotu, ako aj prvú nedeľu v mesiaci. Spovedáme vo farskom kostole pol hodinu pred každou sv. omšou a k tomu naviac v Nemčiciach v stredu od 17.00 hod.

▪ Adventným obdobím nás sprevádza adventný veniec a tiež *rorátne sv. omše*. Všetky ranné sv. omše vo farskom kostole budú rorátnymi, ktoré sa začnú v šere kostola spevom *Anjel Pána*. Po tomto úvode sa kostol rozsvieti a bude nasledovať slávenie sv. omše, pričom počas sv. prijímania sa bude spievať hymnus *Dajte nám rosu nebesia, dajte nám Spasiteľa*. Rovnaký postup slávenia bude aj pri večerných sv. omšiach, a to taktiež aj v Nemčiciach.

▪ V utorok 29.11. o 19.15 hod. budú vo farskom kostole *Modlitby otcov*. Srdečne otcov pozývame k týmto modlitbám!

▪ S prejavom radosti a vďačnosti dovoľujeme si informovať, že v uplynulú stredu 23.11.2022 bola nastálo požehnaná novozriadená kaplnka v Zariadení sociálnej starostlivosti Penzión, ktoré sa nachádza neďaleko fary. Zasvätená bola Panne Márie Matke ustavičnej pomoci.

▪ V sobotu 3.12. je vo farskom kostole po sv. omši o 8.00 hod. *Mariánske večeradlo*.

▪ Prosíme všetky deti a mládež, ktorí sa chcú zapojiť do jasličkovej pobožnosti a tiež do koledovania, aby sa zapísali čo najskôr v sakristii u p. kostolníka. Zároveň všetkých malých aj veľkých koledníkov pozývame v nedeľu 11.12.2022 o 10:30 hod. na Vysielaciu sv. omšu, ktorá sa bude konať v Nitre – v Katedrále sv. Emeráma. Svoju účasť nahláste rovnako v sakristii u p. kostolníka. Dobrovoľný obetný dar môže byť napr: trvanlivá potravina (konzerva alebo balíček ryže či strukovín) pre marginalizovanú skupinu v Nitre. Bližšie informácie sa podajú osobne.

▪ Všetkým dobrodincom, ktorí dnes finančne podporili zbierku na katolícku charitu či cez týždeň potravinovú zbierku *Tesco-Charitu* úprimne ďakujeme. Vďaka tiež za vytvorenie adventného venca a adventnej výzdoby. Všetkým menovaným vyslovujeme srdečné Pán Boh zaplať a odmeň.